**МИНИСТEРСТВО НА ОКОЛНАТА СРЕДА И ВОДИТЕ**

**НАРЕДБА**

**ЗА СЪДЪРЖАНИЕТО И РЕДА ЗА СЪЗДАВАНЕ И ПОДДЪРЖАНЕ НА СПЕЦИАЛИЗИРАНА**

 **КАРТА, РЕГИСТЪР И ИНФОРМАЦИОННА СИСТЕМА**

**НА ЗАЩИТЕНИТЕ ТЕРИТОРИИ**

*Издадена от Министерството на околната среда и водите и*

*Министерството на регионалното развитие и благоустройството*

2024 г.

**Глава първа**

**ОБЩИ ПОЛОЖЕНИЯ**

**Чл.1** (1) С наредбата се определят съдържанието, условията и редът за създаването и поддържането на специализираните карта, регистър и информационна система на защитените територии по смисъла на чл. 5 от Закона за защитените територии (ЗЗТ).

(2) Картата и регистъра по ал. 1 са специализирани по смисъла на чл. 32, ал. 1, т. 2 от Закона за кадастъра и имотния регистър (ЗКИР).

(3) Наредбата се прилага за всички защитени територии по смисъла на чл. 5 от ЗЗТ.

**Чл. 2** (1) Специализираните карта, регистър и информационна система за защитените територии се създават и поддържат в актуално състояние от Министерството на околната среда и водите (МОСВ).

(2) Министърът на околната среда и водите или оправомощено от него лице осъществява ръководство по цялостната дейност по създаване на специализирани карта, регистър и информационна система**.**

**Чл. 3** (1) Специализираните карта и регистър се създават и поддържат в актуално състояние с цел документиране на местоположението, границите и характеристиките на защитените територии.

(2) Специализираните карта и регистър осигуряват информация:

1. при създаване на документи за стратегическо планиране на регионалното и пространственото развитие;
2. при създаване на планове за управление на защитени територии;
3. за прилагането на плановете за управление на защитени територии;
4. при създаване на планове за поддържащи и възстановителни мерки за видове и местообитания;
5. при прилагане на планове за поддържащи и възстановителни мерки за видове и местообитания;
6. при създаване на образователните екологични програми;
7. при създаване на програми за други природозащитни дейности, осъществявани от други административни органи, физически и юридически лица;
8. при организиране на мониторинг върху качествата на компонентите на околната среда в защитените територии.

**Глава втора
 СПЕЦИАЛИЗИРАНА КАРТА И РЕГИСТЪР**

**Раздел I
Съдържание на специализираните карта и регистър**

**Чл. 4.** (1) Специализираните карта и регистър се създават и поддържат въз основа на данните от кадастралната карта и кадастралните регистри, одобрени по реда на ЗКИР.

(2) Създаването на специализираните карта и регистър се извършва в съответствие със заповедите за обявяване на защитени територии, заповедите за актуализация и заповедите за промени, издадени по реда на ЗЗТ.

**Чл. 5.** (1) Специализираната карта на защитените територии съдържа:

1. границите на защитените територии и границите на поземлените имоти и на сградите, които попадат в тях;

2. границите на зоните, определени с Плановете за управление, приети по реда на глава четвърта, раздел ІІ от ЗЗТ и обектите, посочени в Приложение №1.

3. местоположението на обектите, предмет на опазване.

(2) Специализираната карта съдържа информация:

 1. от плановете за управление на защитените територии.

 2. за управлението, охраната и контрола в горите, земите и водните площи в защитените територии, вкл. върху дейността на всички собственици и ползватели на площи, съоръжения или ресурси в защитените територии;

 3. за управлението на поддържащи, направляващи, регулиращи или възстановителни дейности в защитените територии, свързани с поддържането и възстановяването на биологичното разнообразие в екосистемите и на естествените процеси, протичащи в тях и контрола върху тяхното изпълнение.

(3) Информацията по ал. 2 се включва в специализираната карта, когато е налична.

**Чл. 6** (1) Специализираният регистър съдържа данните съгласно Приложение №2:

1. кадастрални идентификатори на поземлените имоти и сгради, попадащи в защитени територии;
2. уникален идентификационен код на обект;
3. пореден номер на обекта по Държавния регистър на защитените територии;
4. категория на обекта;
5. наименование на обекта;
6. площ на обекта;
7. технически, количествени и качествени характеристики на предмета на опазване;
8. данни за актове за собственост, заповеди за обявяване, промени и актуализация.

(2) Специализираният регистър съдържа информация:

1. данни от плановете за управление на защитените територии;

2. информация за управлението, охраната и контрола в горите, земите и водните площи в защитените територии, вкл. върху дейността на всички собственици и ползватели на площи, съоръжения или ресурси в защитените територии;

3. информация за управлението на поддържащи, направляващи, регулиращи или възстановителни дейности в защитените територии, свързани с поддържането и възстановяването на биологичното разнообразие в екосистемите и на естествените процеси, протичащи в тях, и контрола върху тяхното изпълнение.

(3) Информацията по ал. 2 се включва в специализираната карта, когато е налична.

(4) Данните в специализирания регистър се събират в производството по създаването му и се поддържат в актуално състояние.

**Чл. 7.** В техническото задание за възлагане създаването на специализираните карта и регистър, могат да бъдат включени и други данни.

**Раздел II**

**Условия и ред за създаване на специализираните карта и регистър**

**Чл. 8**. Специализираните карта и регистър за защитените територии по чл. 5 от ЗЗТ са обединени данни от специализираните карти и регистри на защитени територии или групи от защитени територии, приети по реда на тази наредба.

 **Чл. 9.** (1) Създаването на специализирани карта и регистър за защитена територия или група от защитени територии, се възлага по реда на Закона за обществените поръчки, на лица с правоспособност по чл. 19, ал. 1 от ЗКИР.

(2) Териториалният обхват на защитените територии, изискванията и етапите за създаване на специализирани карта и регистър за отделните защитени територии или групи от защитени територии, се определят с техническо задание, съставено от МОСВ, съгласувано с Агенцията по геодезия, картография и кадастър (АГКК).

**Чл. 10** (1) Производството по създаване на специализирани карта и регистър за защитена територия или група от защитени територии се открива със сключването на договор с лицето по чл. 9, ал. 1.

(2) На интернет страницата на МОСВ се публикува информация за започване на производството по създаване на специализирани карта и регистър на защитена територия или група от защитени територии.

**Чл. 11**. (1) За извършването на дейности, свързани със създаването и поддържането на специализираните карта и регистър, административните органи, собствениците и ползвателите на недвижимите имоти, попадащи в защитените територии, съдействат на изпълнителя, като:

1. предоставят документи и данни за защитените територии по ЗЗТ, предмет на специализираните карта и регистър;

2. осигуряват свободен достъп до имотите, които попадат в защитената територия.

(2) Лицето по чл. 9, ал. 1 се легитимира с документ за правоспособност и договор за възлагане.

(3) За създаването на специализирани карта и регистър на защитени територии, АГКК предоставя на МОСВ кадастралната карта и кадастралните регистри, както и специализирани карти и регистри, възложени по реда на ЗКИР, и предоставени на АГКК. Предоставянето се извършва чрез информационната система на кадастъра.

(4) Данни в цифров вид, различни от данните от кадастрална карта и кадастралните регистри, предоставяни от други административни органи, юридически и физически лица, за нуждите на създаване на специализирани карти и регистри, се предоставят във формат, уточнен между предоставящия данните и МОСВ.

(5) Министърът на околната среда и водите или оправомощено от него лице посочва обхвата на територията, за която иска предоставяне на данните по ал. 3 и 4.

(6) За създаването на специализирани карта и регистър на защитена територия или група от защитени територии, МОСВ предоставя на лицето по чл. 9, ал. 1 заповедите за обявяване на защитени територии, заповедите за актуализация и заповедите за промяна, издадени по реда на ЗЗТ, както и всички данни, които се съдържат в досиетата на защитените територии.

(7) За създаването на специализирани карта и регистър могат да бъдат използвани данни от картата на възстановената собственост, едромащабната топографска карта в мащаб 1:5000, цифрова ортофотокарта, други специализирани карти и регистри, данни от плановете за управление на защитени територии, както и данни от други източници.

(8) Освен данните по ал. 1, 3, 4 и 7, за създаването на специализирани карта и регистър могат да се извършват геодезически и други измервания.

 (9) Материалите и данните по ал. 3, 4 и 7 се предоставят на МОСВ безвъзмездно от административните органи, в 14 - дневен срок от поискването им.

(10) Специализираните карта и регистър се създават въз основа на анализ и обединяване на данни от източниците, посочени в предходните алинеи.

(11) Координатните данни за създаването и поддържането на специализираните карта и регистър са в кадастралната координатна система 2005.

(12)Точността на границите на защитени територии, поземлени имоти и сгради в специализираната карта отговаря на точността на кадастралната карта съгласно изискванията на наредбата по чл. 31 от Закона за кадастъра и имотния регистър. Когато границите на защитените територии съвпадат с имотни граници от кадастралната карта, те трябва да бъдат идентични.

**Раздел III**

**Приемане на специализираните карти и регистри**

**Чл.12**. (1) Лицето по чл. 9, ал. 1 предава в МОСВ създадените материали, специализирани карта и регистър и данните, съгласно Приложение №3.

(2) В 7 - дневен срок от получаването на документите по ал. 1, възложителят по сключения договор или определено от него длъжностно лице/а, проверява получената документацията за съответствието ѝ с Приложение №3.

(3) В случай че документацията не съответства на Приложение №3, тя се връща на лицето по чл. 9, ал. 1, като се определя срок за отстраняване на несъответствията.

(4) В 7-дневен срок от представянето на документите по ал. 1, когато същите съответстват на Приложение №3 или в 7-дневен срок от предоставянето им след отстраняване на несъответствията, същите се представят на комисията по чл. 13, ал. 1.

 **Чл. 13** (1) Специализирани карта и регистър на защитена територия или група от защитени територии, се приемат от комисия, назначена със заповед на министъра на околната среда и водите или оправомощено от него длъжностно лице.

 (2) В състава на комисията се включват представители на: МОСВ, съответната Регионална инспекция по околна среда и водите (РИОСВ), областна администрация, общинска администрация, регионална дирекция по горите, служба по геодезия, картография и кадастър и други административни органи, в териториалния обхват, на които са създадените специализирани карта и регистър. В случаите, в които са създадени специализирани карта и регистър за категории защитени територии - национален парк или природен парк, в състава на комисията се включват и представител/и на дирекция на национален парк и/ или представител/и на дирекция на природен парк, които попадат в териториалния обхват, за които е създадената карта.

(3) Министърът на околната среда и водите или оправомощено от него длъжностно лице може да възложи извършване на проверка на специализираните карта и регистър, на лица, извън състава на комисията по ал. 1. Резултатите от извършената проверка се представят на комисията по ал. 1.“

 (4) Когато е възложено изработването на специализирани карта и регистър за защитена територия или група от защитени територии, които попадат на територията на повече от една община, област, регионална дирекция по горите или на повече от една РИОСВ, в състава на комисията по ал. 1 задължително се включват представители на всички административни органи, изброени в ал. 2, попадащи в териториалния обхват на защитената територия или група от защитени територии.

(5) В 30-дневен срок от получаването на документите по чл. 12, ал. 4, комисията проверява създадените специализирани карта и регистър за защитените територии и документацията по Приложение №3 за съответствие на съдържанието им с техническото задание, събраната и създадена информация по реда на чл. 11, нормативните изисквания, като приема/не приема изготвените специализирани карта и регистър, и документация по Приложение №3, или връща на лицето по чл. 9, ал. 1 за отстраняване на установени пропуски и несъответствия. На заседанията на комисията присъства лицето по чл. 9, ал. 1, без право на глас.

(6) За направените констатации и взетите въз основа на тях решения комисията съставя протокол.

(7) Когато в създадените специализирани карта и регистър и документация по Приложение №3 не е използвана цялата събрана и създадена информация по реда на чл. 11 и/или същите не отговарят на техническото задание и нормативните изисквания, комисията посочва в протокола пропуските и несъответствията и дава указания, като посочва срок на лицето по чл. 9, ал. 1 за отстраняването им. След отстраняване на пропуските и несъответствията, лицето по чл. 9, ал. 1 представя на комисията специализираните карта и регистър, заедно с материалите и данните по Приложение №3.

(8) В 15-дневен срок от получаване на специализираните карта и регистър и документация по Приложение №3 с отстранени несъответствия и пропуски, комисията по ал. 1 приема специализираните карта и регистър. Когато констатираните несъответствия и пропуски не са отстранени, комисията по ал. 1 не приема специализираните карта и регистър.

(9) Министерство на околната среда и водите публикува на интернет страницата си съобщение за приетите специализирани карта и регистър.

**Глава трета**

**ПОДДЪРЖАНЕ НА СПЕЦИАЛИЗИРАНАТА КАРТА И РЕГИСТЪР**

**Чл. 14**. (1) Специализирани карта и регистър на защитените територии се изменят в случаите на:

1. настъпили промени в данните за защитените територии по чл. 41 от ЗЗТ;
2. утвърждаване и актуализация на планове за управление и необходимост от включване на информацията от плановете за управление в приети специализирани карта и регистър;
3. промени в плановете за управление и необходимост от включване на информацията от плановете за управление в приети специализирани карта и регистър;
4. несъответствие и изменение в източниците на данни за създаване на специализирани карта и регистър на защитените територии.

(2) Данните в специализираните карта и регистър се изменят с проект, създаден в цифров вид. Измененията на специализираната карта и регистър и създаването на проекта за тяхното изменение се извършва по реда на глава втора, раздел ІІ и раздел ІІІ.

 (3) Не се създават проекти за изменение на специализираните карта и регистър по реда на глава втора, раздел II и раздел III, в случаите на настъпили промени в данните за защитените територии по чл. 41, т. 1, 4 и 5 от ЗЗТ.

(4) В случаите по ал. 3 изменението на специализираните карта и регистър се отразява в специализираните карта и регистър на защитената територия от лице, оправомощено от министъра на околната среда и водите.

**Глава четвърта**

**СПЕЦИАЛИЗИРАНА ИНФОРМАЦИОННА СИСТЕМА**

**Чл.15**. (1) МОСВ създава и поддържа специализирана информационна система за защитените територии по смисъла на ЗЗТ.

(2) В информационната система за защитените територии по ал. 1 се включват:

1. данните по чл. 5 и 6;

2. данните за защитените територии, съдържащи се в Държавния регистър при МОСВ.

(3) Специализираната информационна система осигурява поддържането и предоставянето на данни за защитените територии от специализираните карти и регистри.

(4) Специализираната информационна система за защитените територии осигурява публичен достъп до съдържащите се в нея данни, с изключение на информацията, която е определена като чувствителна, съгласно законодателството на Република България и Европейския съюз.

**Чл. 16**. (1) Специализираната информационна система на защитените територии осигурява оперативна съвместимост и автоматизиран обмен на данни с информационните системи на кадастъра и имотния регистър, и с регистъра на защитените територии, поддържан от Изпълнителната агенция по околна среда в обхвата на Националната система за мониторинг на околната среда.

(2) При необходимост, специализираната информационна система на защитените територии, произтичаща от националното и европейско законодателство, осигурява оперативна съвместимост и автоматизиран обмен на данни и с други информационни системи.

**Допълнителна разпоредба**

**§ 1**. По смисъла на тази наредба:

1. „Уникален идентификационен код на обект“ е уникална за обекта комбинация със следната структура: BG – индекс на държавата, код на категорията защитена територия (от 1 до 6 с префикс 0), пореден номер на обекта в Държавния регистър на защитените територии с префикс 0.
2. „Други измервания“ са измервания, свързани с анализи на промяната на действителното състояние на територията, базирани на сателитни изображения, теренни посещения с цел идентифициране и превенция на потенциални заплахи.

**Преходни и заключителни разпоредби**

**§ 2**. До одобряване на формат на записа в цифров вид по чл. 12, т. 5 от ЗКИР, специализираните карти в цифров вид се създават съгласно формата, одобрен от Изпълнителния директор на Агенция по геодезия, картография и кадастър по реда на § 3, ал. 2 от ПЗР на Наредба № РД-02-20-5 от 2016 г. за съдържанието, създаването и поддържането на кадастралната карта и кадастралните регистри.

**§ 3**. До приемане на наредбата по чл. 54, ал. 4 от ЗЗТ, предоставянето на данни от специализираните карта и регистър на защитените територии, се извършва съгласно глава втора „Информация за околната среда“ от Закона за опазване на околната среда

**§ 4.** Наредбата се издава на основание чл. 54, ал. 2 от ЗЗТ и чл. 32, ал. 3 от ЗКИР.

**§ 5**. Указания по прилагането на наредбата дава министърът на околната среда и водите или оправомощено от него длъжностно лице.

**§ 6**. Наредбата влиза в сила с обнародването ѝ в „Държавен вестник“.

**Приложение №1 към чл. 5 ал. 1, т. 2**

1. Линейни инженерни мрежи и съоръжения на техническата инфраструктура и прилежащите им сервитути;
2. Преместваеми обекти, огради, съоръжения и други строежи;
3. Естествени и изкуствени водни течения, водни площи и хидротехнически обекти, санитарно-охранителни зони;
4. Обекти на туристическата инфраструктура, спортни обекти и съоръжения;
5. Горите и земите, попадащи в защитени територии от Приложение № 1 и Приложение № 2 на ЗЗТ;

**Приложение №2 към чл. 6, ал. 1**

**Специализиран регистър на защитените територии**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Уникален идентификационен код на обект | Пореден номер на обекта по ДР | Наименование на обекта | Категория на обекта | Площ на обекта | № на Заповед за обявяване/ДВ, бр. | № на Заповед за промени/ ДВ, бр. | Идентификатор на имот по КККР | Технически, количествени и качествени характеристики |

**Приложение №3 към чл. 12, ал. 1**

**Материали и данни, предоставяни от изпълнителя, при създаването и поддържането на специализираните карти и регистри:**

1. Обяснителна записка, която съдържа:

1.1. Местонахождение, предназначение на територията, категория на защитената територия, обобщени характеристики и площ, обобщени данни за собственост и начин на трайно ползване на имотите, данни за акт за собственост, заповед за обявяване и др.;

1.2. Използвани изходни карти, планове и материали, актове за собственост, опис на точките от държавната геодезическа мрежа, геодезическата мрежа с местно предназначение и работната геодезическа основа;

1.3. Описание на извършените геодезически работи, използваните технологии за заснемане, програмни продукти, мащаб;

1.4. Наименование на изпълнител;

1.5. Година и месец на създаване и други характерни особености.

2. Резултати от измерванията в цифров вид.

3. Резултати от изчисляването на координатите на подробните точки в цифров вид.

4. Специализирана карта на защитената територия или група от защитени територии по чл. 5 в цифров вид.

5. Специализиран регистър на защитената територия или група от защитени територии по чл. 6 в цифров вид.

6. Други материали и данни съгласно техническото задание.

Материалите и данните се предоставят в цифров вид, във формàта, определен с техническото задание. Форматът на представяне на данните от преки геодезически измервания е съгласно приложение №3 от Наредба №19 от 2001 г. за контрол и приемане на кадастралната карта и кадастралните регистри, а при използване на ГНСС – измерванията се извършват и резултатите от тях се предоставят съгласно изискванията на Инструкция №РД-02-20-25 от 20.09.2011 г. за определяне на геодезически точки с помощта на глобални навигационни спътникови системи.

**………………………….. ………………………….**

**МИНИСТЪР НА ОКОЛНАТА МИНИСТЪР НА РЕГИОНАЛНОТО**

**СРЕДА И ВОДИТЕ РАЗВИТИЕ И БЛАГОУСТРОЙСТВОТО**